تپنگ ءِ سرگذشت
شائر: مولوی عبدالغنی مُنیب رسولی
شوھاز کار: اصغر علی آزگ
کتاب ءِ نام : پور
تندجاہ : باسک لبزانکی دیوان ءِ کتابجاہ
توپکّی میلّے ماں گوکانی دوار
کپتگ ات روچے وت ءَ لڈّاں ھوار
آپءُ حاکاں وار ءُ ویران کرتگ ات
گار اِتنت ئی دلکشیں نقشءُ نگار
بیت منی دل ہُر خیالاتیں دمے
تاب ءُ ریسیں فکر ءُ کَہماچاں دوچار
پردپءَ شانتوں گوں بازیں بش بشے
توپک ءِ پوکیں ھُدابُند ءَ بچار
یک چشیں چیزے کہ برات ءِ درور انت
واجہ ءِ ننگ انت ءُ کل ءِ پاسدار
چآئیءِ بے قدریا اے حالت ءَ
وار ءُ ویران انت ءُ کپتگ بے پکار
توپک ءِ میلا شروع کُت گوں منءَ
بے زبان ءُ بے دپ ءَ گفت ءُ گزار
کپتگ ئے پرچے ماں فکرے بے سریں
پر منی حال ءَ او مردِ رہگُدار
پرمنی بربادی ءَ بش بش مہ ور
نے ھُدابُند ءَ منی بازیں میار
سرگذشت ءَ من وتی گوں توگُشاں
گوش ئی دار ءُ چآئی ءَ عبرت بیار
تاکہ مگوں من سرجم ءُ ہمراہ اِتنت
گوں تپاکی ءَ تمامیں بیل ءُ یار
دیدہ پان ءُ مُہرگ ءُ گجگیں پنر
کندہ گوں دست ءِ زد ءُ تیر ءِ پشار
الغرض ہر بند ءُ ہر بوگ اش منی
بستگ ات گوں میہہ ءُ پانچاں استوار
شاھد انت کُلیں جہان است ات من ءَ
ھنچشیں زورے بفضلِ کردگار
اش منی نُرنڈگاں دل سِند اتنت
گریشگ ءِ نر شیر ءُ کُہسار ءَ مزار
مثلِ زال ءِ بے وس ءُ بے واک اتنت
زہم جن ءُ رستم دلیں گردن شہار
اش منی ترندیں رگاماں ژند اتنت
سنگر ءُ ماتکوہ ءُ نیل بوئیں تلار
محشرستان ات گُشے جنگ جاہ منی
ھر گْورا پریات ءُ شور ءُ واؤ زار
طاقت ءَ ٹِک تیری ءَ دور مالی ءَ
جکست ات ہر جاہ منی نام ءُ توار
چے گُشاں گوں تو کہ چُکّی لئیبے ات
ماہلیں گڈان ءُ گورانی شکار
سینگ ءُ سرکوپگانی براہ اتنت
نگرہ رنگیں تیر ءُ سیمکاریں کتار
یا گلیں بادگیر ءُ پُر نقشیں حصار
واجہ ءَ سودا منی سوگند کُت ات
گر بد اتینت اش فرنگی سئے ہزار
قادر ءِ حکم انت کہ یک حال ءِ سرا
پر کس ءَ دائم نمانیت روزگار
یک ءُ یک بوت انت تمامیں بیل منی
عاقبت اش گردشِ لیل ءُ ننہار
واجہ ءَ بسیار کتگ جلّ ءُ جہد
تاکہ پیشی نوبتاں بیار ایت دوبار
تو وت زان ئے کہ آ ڈولا نہ بنت
پُرشتگیں اعضأ پہ چالک ءِ گیر ءُ دار
ھنچو کہ شاہی گُداناں جوان نہ کنت
مید ءُ پژم ءِ بے دریں درک ءُ دوار
پُرشتگیں دہ تیری ءَ ہم جوڑ ننہ کنت
ھرّہ ٹَپّیں لوڑی ءِ لہم ءُ اوار
کُت چہ پوکیں لوڑیانی کار پداں
من نجبیں بُرّ ءُ گاٹے اختیار
مُہرہ ڈینگل ساز ات ءُ نُگلیں پنر
کُندہ خیرو تراشت ءُ گوں گزّ ءِ دار
گوں چُشیں حال ءَ اگر تیراں مہ جنت
بزّگیں دہ تیری ءَ نیست انت میار
صید ءُ آماچ ءِ جنگ پیش ءَ شت ات
آس برگ ھم مشکل ات بے سُہک ءُ دار
مجلساں تاب تیر ءُ طنز ءُ چو جِہت
پر من ءَ بے سردریں مردانی کار
یکّے ءَ گندئے گوں دومی گا گُش ایت
بیا اوڑء دہ تیری ءَ مرد ءِ بچار
دومی ءَ گُشت مشکل انت نی پش کپیت
کنبریں کوہ پاچن ءُ گڈ ءُ کنار
گشت سیمیگا وت ءِ تاچینگا
چارمیگا گشت بید اش سوچگا
ھچ دگر کار ءَ نئیت اے نابکار
پر ھمے چرز ءَ ھمک بے عبرت ءَ
کُت وتی ناسُپتگیں گوہر نثار
آخر ءَ اش طنز ءُ ٹوکاں زیادہیں
بیت منی دردانگیں صاحب شزار
بُرت ءُ گُورّاتی من ءَ ماں کوتی ئے
چو جہودیں کافر ءِ قبر ءَ تہار
تاکہ دہ سال ءَ ھما ویرانگ ءَ
کپتگاں گوں مار ءُ گوجاں ہمکنار
آپ ءُ حاکاں وارت ءُ ویران کُت من ءَ
نئے گلو پش کپت نئے کُنداک ءِ دار
بعد دہ سال ءَ ھُدا بند ءَ منی
پر ھما لوگ ءَ تہاریں کپت کار
یک صباح ئے ٹیہہ ءُ ٹَنبر واجہ ءِ
آتک ءُکشت انت اش تمامیں گوج ءُ مار
رُپت ءُ روپ ءُ سلّہ اش کت کوٹی ءَ
بُرت ءُ ریتک انت اش دُرہیں لنش ءُ پتار
گوں ھما لنش ءُ پتاراں ھوری ءَ
منزلوں کپتگ مس گوکانی دوار
اے منی عمر ءِ تمامیں قصہ انت
من بیان کُت تا بمانیت یادگار
اش منی اے قصواں عبرت بگر
گر ترا داتگ خدا ءَ ھوش ءُ سار
اوّل ءَ تا آخر ءَ بیتگ ہمے
ہر زمان ءَ سنتِ پروردگار
ہر تپاکیں قوم ءُ راج ءَ دنت خدا
قدر ءُ وزت شان ءُ شوکت اقتدار
ناتپاکی ہرچی ءِ توکا کپیت
مثل ما برباد بیت ءُ وار ءُ گار
چے تپنگ ءِ سرگذشت ءَ بیت منیبؔ
پر وتی قوم ءَ غم ءُ رنج ءِ شکار